**DIRECŢIA TRANSPORT NAVAL**

  **Nr. 31415 / 1543**

**Data:16.11.2023**

**Referat de aprobare**

**a ordinului ministrului transporturilor și infrastructurii privind aprobarea hărților strategice de zgomot pentru** **portul Brăila din administrarea** **C.N.** **Administrația Porturilor Dunării Maritime S.A. Galați**

La nivelul Uniunii Europene evaluarea și gestionarea zgomotului ambiant sunt reglementate prin *Directiva 2002/49/CE a Parlamentului European și a Consiliului din 25 iunie 2002 privind evaluarea și gestiunea zgomotului ambiental*, publicată în Jurnalul Oficial al Comunităţilor Europene (JOCE), seria L, nr. 189 din 18 iulie 2002, și ale anexei la *Directiva (UE) 2015/996 a Comisiei din 19 mai 2015 de stabilire a unor metode comune de evaluare a zgomotului*, în conformitate cu Directiva 2002/49/CE a Parlamentului European şi a Consiliului, publicată în Jurnalul Oficial al Uniunii Europene (JOUE), seria L, nr. 168 din 1 iulie 2015.

*Legea 121/2019* *privind evaluarea și gestionarea zgomotului ambiant* cu modificările și completările ulterioare, transpune reglementările de la nivel european în legislația națională.

În conformitate cu prevederile art. 65 lit. d) din *Legea 121/2019 privind evaluarea și gestionarea zgomotului ambiant*, înainte ca autoritatea centrală pentru protecția mediului să realizeze raportarea către Comisia Europeană, datele aferente hărţilor strategice de zgomot elaborate pentru porturile aflate în administrarea Companiei Naţionale "Administraţia Porturilor Dunării Maritime" S.A. Galaţi, se aprobă prin ordin al conducătorului autorității centrale pentru transporturi.

În anul 2022, prin *Anexa 3* la *Ordinul MMAP și MTI nr. 1928/1544/2022 privind stabilirea drumurilor principale, căilor ferate principale şi a porturilor, aflate în administrarea Companiei Naţionale de Administrare a Infrastructurii Rutiere - S.A., Companiei Naţionale de Căi Ferate "CFR" - S.A., Companiei Naţionale "Administraţia Porturilor Maritime" - S.A. Constanţa, Companiei Naţionale "Administraţia Porturilor Dunării Maritime" - S.A. Galaţi şi a Companiei Naţionale "Administraţia Porturilor Dunării Fluviale" - S.A. Giurgiu, pentru care există obligaţia realizării hărţilor strategice de zgomot şi a planurilor de acţiune* au fost stabilite principalele porturi aflate în administrarea Companiei Naţionale "Administraţia Porturilor Dunării Maritime" - S.A. Galaţi pentru care există obligaţia realizării hărţilor strategice de zgomot.

Ținând cont de obligațiile ce îi revin și în conformitate cu art. 79, lit a) – e), din *Legea 121/2019 privind evaluarea și gestionarea zgomotului ambiant*, C.N. Administrația Porturilor Dunării Maritime S.A. Galația elaborat hărţi strategice de zgomot pentru portul Brăila.

În vederea elaborării hărților strategice de zgomot pentru portul Brăila, C.N. Administrația Porturilor Dunării Maritime S.A. Galați a încheiat Contractul de servicii nr. 9059/09.11.2022 pentru elaborarea hărților strategice de zgomot și a planurilor de acțiune pentru porturile Galați și Braila cu ENVIRO CONSULT SRL București, societate care este atestată ca expert nivel principal EGZA (Certificat de atestare seria RGX nr. 049/03.11.2021), iar personalul responsabil de îndeplinirea contractului și realizarea planurilor de acțiune este atestat ca expert nivel principal EGZA (Certificat de atestare seria RGX NR.024/07.10.2021 și RGX nr.037/22.10.2021, valabile până în octombrie 2024). https://regexp.ro/pages/lista-experti

Precizăm faptul că Hărţile strategice de zgomot pentru portul Brăila elaborate de C.N. Administrația Porturilor Dunării Maritime S.A. Galați au fost analizate și evaluate de Comisia constituită la nivelul Agenției pentru Protecția Mediului Brăila, în conformitate cu prevederile *Ordinului MMAP nr. 1345/03.07.2020 privind aprobarea comisiilor de evaluare a hărților strategice de zgomot de la nivelul autorităților pentru protecția mediului*, Comisie care a emis informarea nr. 4842/30.08.2023 anexată și care atestă faptul că hărţile întocmite de C.N. Administrația Porturilor Dunării Maritime S.A. Galați sunt conform cerinţelor și nu necesită completări.

Menționăm faptul că hărțile strategice de zgomot nu pot fi publicate în Monitorul Oficial al României, Partea I, din motive de natură tehnico – redacțională, respectiv datorită complexității acestora, fiind disponibile în format electronic pe pagina de internet <https://apdmgalati.ro/managementul-mediului/planuri-si-programe-de-actiune/>

Având în vedere cele de mai sus, supunem spre aprobare proiectul de *Ordin al ministrului transporturilor și infrastructurii privind aprobarea hărților strategice de zgomot portul Brăila din administrarea C.N. Administrația Porturilor Dunării Maritime S.A. Galați.*

**DIRECTOR**

**Gabriela MURGEANU**

Întocmit

CJ Cristian Dobrițoiu